NOTĂ-INFORMATIVĂ

la proiectul de Lege cu privire la Trupele de Carabinieri 

Dinamica proceselor de dezvoltare, generate de aspiraţiile de integrare europeană ale Republicii Moldova şi transformările democratice prin care a trecut ţara noastră, cerinţele obligatorii pentru un stat de drept, impun un complex de măsuri în reformarea forţelor de ordine, inclusiv şi a Trupelor de Carabinieri ale Ministerului Afacerilor Interne, în raport cu standardele europene, în vederea îndeplinirii calitative şi operative a misiunilor şi corespunderii aşteptărilor societăţii civile.

Asigurarea climatului de normalitate civică, de ordine şi linişte publică reprezintă permanent o prioritate pentru un stat democratic, care prin instituţiile sale specializate caută să identifice cele mai eficiente forme şi modalităţi de realizare a acestui obiectiv.

Ordinea publică, ca parte componentă a securităţii naţionale, reprezintă starea de legalitate, de echilibru şi de pace, corespunzătoare unui nivel socialmente acceptabil de respectare a normelor legale şi de comportament civic, care permite exercitarea drepturilor şi libertăţilor constituţionale, precum şi funcţionarea structurilor specifice statului de drept şi se caracterizează prin credibilitatea în instituţiile statului, sănătatea şi morala publică, starea de normalitate în organizarea şi desfăşurarea vieţii politice, sociale şi economice, în concordanţă cu normele juridice, etice, morale, religioase şi de altă natură, general acceptabile de societate.

Siguranţa publică exprimă sentimentul de linişte şi încredere pe care îl conferă serviciul forţelor de ordine prin aplicarea măsurilor de menţinere a ordinii şi siguranţei publice, a gradului de securitate al persoanelor, colectivităţilor şi bunurilor, precum şi pentru realizarea parteneriatului societate civilă – forţe de ordine, în scopul soluţionării problemelor comunităţii, al apărării drepturilor, libertăţilor şi intereselor legale ale cetăţenilor.

După modelele multor state, inclusiv ale celor care fac parte din Uniunea Europeană (de exemplu: Franţa, România, Spania, Olanda, Polonia, etc.), baza coerenţei şi eficacităţii acţiunii de modernizare a forţelor de ordine trebuie să o constituie sistemul dual de ordine şi siguranţă publică – expresie integrată a diviziunii muncii de poliţie, care este format din forţele principale care exercită dreptul de poliţie al statului: Poliţia (cu statut civil) şi Trupele de Carabinieri (cu statut militar).
Evenimentele sociale din ţara noastră, dar şi cele care se desfăşoară pe plan mondial, au relevat necesitatea abordării frontale a problemei locului şi rolului Trupelor de Carabinieri în asigurarea şi la nevoie, în restabilirea ordinii publice, precum şi căutarea tendinţelor principale privind modul de acţiune al structurii în cauză în ansamblul forţelor de ordine, elemente ce pot fi considerate ca producînd efecte asupra societăţii.
În prezent, în Republica Moldova, atît Poliţia, cît şi Trupele de Carabinieri se confruntă cu probleme care nu se schimbă în funcţie de limitele zonelor de responsabilitate, ci ţin de unele aspecte legislative, tradiţii, particularităţi, mentalităţi, aspecte care în unele situaţii pot duce la complementarităţi, suprapuneri cu efecte negative asupra imaginii instituţiilor, dar şi asupra gestionării eficiente a problematicii pe linie de ordine publică.

În acest sens, pornim de la definirea identităţii Trupelor de Carabinieri, luînd în consideraţie două caracteristici de bază:
a) Trupele de Carabinieri sunt în primul rînd o forţă de continuitate, un serviciu public care, în virtutea statutului său militar şi a competentelor sale materiale şi teritoriale, poate fi considerată o a treia forţă publică între Poliţie şi Armata Naţională. Trupele de Carabinieri acţionează în mod obişnuit în colaborare nemijlocită cu Poliţia şi sunt capabile să îndeplinească misiuni de asigurare şi restabilire a ordinii publice, iar în situaţii de conflict armat, pot îndeplini şi alte măsuri specifice Forţelor Armate, dar cu caracter limitat (în prezent Trupele de Carabinieri nu sunt dotate cu mijloace specifice pentru exercitarea controlului din aer a spaţiului de responsabilitate şi cu mijloace de transport blindate uşoare pentru spargerea unor baraje sau obstacole mari în misiunile de restabilire a ordinii publice);
b) Trupele de Carabinieri sunt o forţă militară de stabilitate, sprijin nemijlocit şi intervenţie datorită repartizării structurilor sale componente în cele trei zone de pe teritoriul naţional (Nord, Centru şi Sud). 
Totuşi, necesitatea prezenţei active în mediul urban, dar mai ales în mediul rural, descentralizarea deciziei, oportunitatea intervenţiei în sprijinul populaţiei reprezintă realităţi obiective care determină oportunitatea efectuării unor modificări structurale în concepţia de întrebuinţare a efectivului Trupelor de Carabinieri pe întreg teritoriul ţării.

Funcţia principală a Trupelor de Carabinieri este funcţia de protecţie a cetăţeanului şi a statului, fiind realizată prin participarea la prevenirea şi curmarea fenomenului infracţional, garantarea şi apărarea drepturilor şi libertăţilor constituţionale, a siguranţei cetăţenilor, a proprietăţii publice şi private, asigurarea climatului necesar funcţionării instituţiilor statului, în conformitate cu prevederile legii.

Trupele de Carabinieri sunt adaptate la dualitatea civilă şi militară a funcţiei strategice de protecţie care în absenţa unei ameninţări majore şi directe asupra frontierelor trebuie să răspundă la diversificarea crescîndă a riscurilor şi ameninţărilor determinate de:

a) prezenţa pericolului manifestării în continuare a separatismului în unele regiuni ale ţării (regiunea Transnistreană, UTA Găgăuzia, mun. Bălţi);

b) pericolele cu caracter social-politic, care pot fi provocate de situaţia economică gravă din ţară, starea socială degradantă a majorităţii populaţiei, manifestate prin şomaj, deservirea socială nesatisfăcătoare;

c) pericolele manifestării terorismului pe teritoriul ţării, care în ultimii ani a devenit un pericol real în multe state, căpătînd un caracter global coordonat; 

d) posibilitatea apariţiei conflictelor în sfera confesiunilor religioase, radicalizarea şi manifestarea extremismului în activitatea unor asociaţii iredentiste şi religioase;

e) dinamica evoluţiei organizării şi desfăşurării manifestărilor, inclusiv celor cu caracter cultural şi sportiv, care implică participarea unui număr impunător de persoane; 

f) desfăşurarea unor acţiuni specifice războiului psihologic în scopul subminării încrederii în instituţiile statului, creării confuziei şi panicii în rîndul cetăţenilor;

g) diminuarea încrederii populaţiei în capacitatea de acţiune a forţelor militare şi de securitate internă;

h) pericolul extinderii corupţiei, crimei organizate, traficului de fiinţe umane;

i) capacitatea redusă a unor verigi ale sistemului politic de reacţionare operativă la ameninţările asupra securităţii interne a statului;

j) producerea unor dezastre naturale, tehnologice, ecologice, accidente chimice, biologice sau nucleare. 
Astfel, necesitatea existenţei unei forţe poliţieneşti cu statut militar este vădit argumentată, mai ales că din perspectiva reformei, trupele de carabinieri urmează să devină un serviciu public adaptat necesităţilor cetăţeanului şi statului, care va oferi posibilitatea unei acţiuni adecvate atît în timp de pace, cît şi în situaţii de criză, realizînd următorul spectru de misiuni:

· asigurarea ordinii publice;

· restabilirea ordinii publice;

· executarea măsurilor de menţinere a ordinii publice independent sau împreună cu poliţia;

· asistarea poliţiei în activităţi de prevenire şi curmare a infracţiunilor;

· paza şi protecţia obiectivelor diplomatice şi de importanţă majoră, încărcăturilor speciale şi transporturilor de valoare;

· participarea în cooperare cu alte instituţii statale, abilitate prin lege, la misiuni de prevenire şi neutralizare a actelor teroriste pe teritoriul ţării;

· executarea, în condiţiile legii, la solicitarea autorităţilor competente, misiuni de căutare şi prindere a evadaţilor, dezertorilor şi a altor persoane despre care există date şi indici temeinici că intenţionează să săvîrşească sau au săvîrşit infracţiuni ori care se sustrag arestării preventive sau executării pedepselor privative de libertate;

· participarea la lichidarea consecinţelor situaţiilor excepţionale cu caracter natural, tehnogen ori ecologic în localităţi şi la obiectivele păzite;

· participarea, în condiţiile legii şi angajamentelor internaţionale, asumate de către Republica Moldova la îndeplinirea unor misiuni internaţionale.
Fundamentele reformării Trupelor de Carabinieri derivă din prevederile şi cerinţele principalelor documente de politici naţionale, în special: 
- Strategia de reformă a sectorului justiţiei pentru anii 2011-2016, adoptată prin Legea Republicii Moldova nr. 231 din 25.11.2011; 
- Strategia Securităţii Naţionale a Republicii Moldova, adoptată prin Hotărîrea Parlamentului Republicii Moldova nr. 153 din 15.07.2011; 
- Planul naţional de acţiuni în domeniul drepturilor omului pe anii 2011-2014, aprobat prin Hotărîrea Parlamentului Republicii Moldova nr. 90 din 12.05.2011; 
- Programul de activitate al Guvernului „Integrare Europeană: Libertate, Democraţie, Bunăstare” pe anii 2011-2014; 
- Planul de acţiuni al Guvernului pentru anii 2011-2014, aprobat prin Hotărîrea Guvernului Republicii Moldova nr. 179 din 23.03.2011; 
- Concepţia de reformare a Ministerului Afacerilor Interne şi a structurilor subordonate şi desconcentrate ale acestuia, aprobată prin Hotărîrea Guvernului Republicii Moldova nr. 1109 din 06.12.2010;
- Planul de acţiuni de implementare a Concepţie de reformare a Ministerului Afacerilor Interne şi a structurilor subordonate şi desconcentrate ale acestuia, aprobat prin Hotărîrea Guvernului Republicii Moldova nr. 439 din 16.06.2011; 
- Planul Individual de Acţiuni al Parteneriatului Republica Moldova - NATO  (actualizat), aprobat prin Hotărîrea Guvernului Republicii Moldova nr. 746 din 18.08.2010; 
- Planul de acţiuni privind realizarea Concepţiei reformei militare, aprobat prin Hotărîrea Guvernului Republicii Moldova nr. 1663 din 23.12.2002.
După cum este menţionat în Concepţia de reformare a MAI şi a structurilor subordonate şi desconcentrate ale acestuia „Implicarea Trupelor de Carabinieri, în formula funcţională existentă la moment, în menţinerea ordinii publice este ineficientă datorită faptului că personalul acestei structuri de ordine este format, prioritar, din militari (carabinieri) care satisfac serviciul militar în termen, iar calificarea acestora este una insuficientă şi poate atinge careva niveluri minim suficiente, doar în timp de un an, termen la care aceştia urmează a fi trecuţi în rezervă. 

Situaţia creată impune crearea unor Trupe de Carabinieri bazate pe principiul de profesionalism, care poate fi fundamentat pe aspectele unui serviciu militar prin contract, capabil să-şi exercite eficient atribuţiile stabilite prin lege”. 

Este necesar de conştientizat faptul că acest proiect de lege este menit să definească o nouă viziune cu privire la conceptul Trupelor de Carabinieri în cadrul sistemului Ministerului Afacerilor Interne. Considerăm că sarcina primordială este ca carabinierii să ocupe o poziţie activă în asigurarea şi restabilirea ordinii publice, precum şi la efectuarea unor proceduri tactice poliţieneşti cum ar fi: asistarea poliţiei în operaţiunile de reţinere, paza locului infracţiunii, paza şi escortarea reţinuţilor, lichidarea consecinţelor actelor criminale etc. 
În acest sens, prezentul proiect stabileşte locul şi rolul Trupelor de Carabinieri în sistemul organelor de ocrotire a normelor de drept şi în sistemul naţional de apărare, sarcinile şi principiile de activitate, modul de organizare şi de conducere, atribuţiile în timp de pace şi în timpul stării de urgenţă, de asediu şi de război, împuternicirile, obligaţiile, interdicţiile şi restricţiile, finanţarea şi asigurarea logistică a acestora, precum şi statutul juridic şi protecţia socială a carabinierilor. 
          Menţionăm că s-a păstrat denumirea veche a legii, deoarece titlul proiectului de lege nu joacă un rol atît de activ, o importanţă enormă avînd-o conţinutul acestuia.

De asemenea, nu s-a optat pentru modificarea denumirii de “Carabinieri” în “Jandarmi”, temei constituind reperele istorice. Această denumirea a fost utilizată în sec. XVII-XIX pentru soldaţii de elită care făceau parte din trupele de jandarmerie din mai multe ţări europene.         
          Proiectul stabileşte o nouă organizare a Trupelor de Carabinieri sub aspect structural, care va fi constituit din aparatul de administrare – Comandamentul general al DTC şi subdiviziuni subordonate (brigăzi, batalioane, unităţi specializate), dislocate pe întreg teritoriul ţării. Conducerea Trupelor de Carabinieri va fi asigurată de către unul dintre viceminiştrii afacerilor interne, numit în funcţia de Comandant al Trupelor de Carabinieri prin decret al Preşedintelui Republicii Moldova.

Se apreciază că implementarea noului sistem de organizare propus prin acest proiecte de lege va permite instituţiei Trupelor de Carabinieri să facă faţă cu succes, în orice situaţie ameninţărilor sau provocărilor la adresa siguranţei naţionale.
De asemenea, noua formulă de organizare a acestei instituţii va asigura îndeplinirea misiunilor în aşa mod încît să se poată răspunde favorabil cererilor autorităţilor administraţiei publice centrale şi locale de a înfiinţa subunităţi, atît în mediul urban, cît şi în cel rural.
          Totodată, în textul proiectului este stabilit expres că Trupele de Carabinieri sunt instituţia specializată a statului, cu statut militar, fiind constituite într-un Departament, în subordinea Ministerului Afacerilor Interne. Respectiv, modul de îndeplinire a serviciului militar în Trupele de Carabinieri, încadrarea şi eliberarea din serviciu, avansarea în grade şi funcţii militare, alte raporturi de serviciu militar sunt reglementate de legislaţia în vigoare privind statutul militarului.
          În acest context, este necesar de menţionat că statutul militar este un atribut şi o condiţie esenţială pentru carabinier, care îl deosebeşte de statutul special al altor structuri ale Ministerului Afacerilor Interne cu atribuţii poliţieneşti de menţinere a ordinii publice, mai ales în îndeplinirea atribuţiilor de asigurare şi, în deosebi, de restabilire a ordinii publice, în care acest statut impune anumite restricţii şi responsabilităţi (inclusiv răspundere penală pentru neexecutarea ordinelor şi dispoziţiilor comandantului). De asemenea, acest statut presupune şi o altă pregătire profesională, deosebită de cea a poliţistului, şi anume, pe lîngă instruirea poliţienească general stabilită, este prevăzută instruirea specială militară conform normelor şi regulamentelor militare, sub incidenţa cărora urmează să cadă carabinierii conform statutului militar. 

         Practica internaţională în domeniu prevede existenţa şi funcţionarea structurilor similare Trupelor de Carabinieri, cum ar fi Jandarmeria Română, Jandarmeria Naţională Franceză, Arma Carabinierilor Italieni, etc., precum şi practica unor ţări din estul Europei. Ultimele evenimente din Ucraina au demonstrat necesitatea existenţei trupelor militare interne, profesioniste, bine instruite, fiind create unităţi militare ale Gărzii Naţionale, subordonate Ministerului Afacerilor Interne al Republicii Ucraina.              
În ceea ce priveşte operaţiile internaţionale de menţinere a păcii, structurile similare Trupelor de Carabinieri sunt considerate a fi mai bine adaptate pentru a executa şi misiunile de tip poliţie. Spectrul larg al tipurilor de misiuni executate permite structurilor de jandarmerie să fie prezente în situaţii în care forţele civile de poliţie şi-au pierdut credibilitatea în rîndul populaţiei sau nu pot interveni datorită insuficienţei numerice, a pregătirii sau a metodologiilor de intervenţie unde se pune accent pe controlul mulţimilor.

Un alt argument cu privire la necesitatea Trupelor de Carabinieri în situaţii de criză se bazează şi pe avantajul că acestea pot utiliza mijloace militare într-un context civil. Fiind organizate pe principii militare, Trupelor de Carabinieri pot fi rapid desfăşurate, pot fi plasate sub comandă militară, pot lucra într-un mediu militar şi sunt capabile să se întreţină inclusiv din punct de vedere logistic. Aceste caracteristici speciale fac ca tendinţa internaţională să prefere şi să adopte această opţiune tocmai aptitudinii acestora de a combina capacităţile pe linie de poliţie cu cele specifice în situaţii de criză, în circumstanţe exigente şi eventual sub comandă militară.
Urmare celor expuse, necesitatea perfecţionării şi adaptării legislaţiei la noile realităţi sociale, diversificarea continuă a fenomenelor infracţionale şi contravenţionale, precum şi a metodelor şi mijloacelor de acţiune în mediile de manifestare a acestora, reorganizarea Trupelor de Carabinieri într-o structură specializată a Ministerului Afacerilor Interne are în vedere asigurarea unui răspuns adecvat atît cerinţelor de securitate internă, cît şi exigenţelor cooperării eficiente cu instituţiile similare din străinătate.
 La fel, reformarea Trupelor de Carabinieri presupune modificarea principiilor şi criteriilor de selectare a persoanelor care urmează să-şi îndeplinească serviciul în această instituţie. Acţiunea presupune că, din momentul punerii în aplicare a prezentului proiect de lege, serviciul militar în Trupele Carabinieri va fi realizat treptat doar în bază de contract. Ca urmare a reformării preconizate, carabinierii vor deveni o structură capabilă să facă faţă cu succes activităţilor de asigurare şi restabilire a ordinii publice, de pază a obiectivelor de importanţă majoră, inclusiv să acţioneze rapid în situaţiile stării de urgenţă, asediu şi de război prin aplicarea legislaţiei naţionale în domeniul respectiv.

Rezultatul scontat al funcţionării noii structuri propuse, va fi acoperirea întregului teritoriu al ţării cu forţe de carabinieri, completate cu militari prin contract pentru îndeplinirea misiunilor conform destinaţiei.

Potrivit practicii ţărilor Uniunii Europene, în care există sistemul dualist al forţelor de ordine (ex. Franţa, România, Italia, Spania, Olanda, etc.) şi funcţiile de asigurare şi restabilire ordinii publice le revin forţelor de securitate interioară cu statut militar a întregului personal, numărul de personal în raport cu numărul populaţiei este următorul:

- în Italia – 1 carabinier la 487 locuitori;

- în Franţa – 1 jandarm la 640 locuitori;

- în România – 1 jandarm la 800 locuitori.
Reformarea Trupelor de Carabinieri prin investirea acestora cu funcţii de asigurare şi restabilire a ordinii publice, precum şi prin trecerea acestora la serviciul militar pe bază de contract va oferi posibilitatea de a crea un efectiv de profesionişti. Realizarea acestui obiectiv va permite pe de o parte excluderea cheltuielilor bugetare consumate nejustificat la moment pentru întreţinerea efectivului de militari în termen (cazare, servicii comunale, alimentaţie, personal de supraveghere şi control), iar pe de altă parte va permite asigurarea realizării sarcinii de asigurare şi restabilire a ordinii publice de către cadre profesioniste, care îndeplinesc serviciul în bază de contract. 
Astfel, este necesară o perioadă de tranziţie în care se va menţine forma mixtă de îndeplinire a serviciului militar de către militarii în termen şi prin contract, pînă la profesionalizarea deplină a Trupelor de Carabinieri către sfîrşitul anului 2015, acţiune prevăzută financiar şi trasată în buget de Ministerul Finanţelor.
Prin atribuţiile care revin Trupelor de Carabinieri conform proiectului de lege propus, carabinierii urmează a fi poziţionaţi la un alt nivel de competenţe, capabili să asigure intervenţia în situaţiile de criză, să contribuie la asigurarea şi restabilirea ordinii publice prin metode legale. În acest context, o atribuţie esenţială acordată carabinierilor prin lege şi necesară în atingerea sarcinilor înaintate este constatarea contravenţiilor ce atentează la ordinea şi securitatea publică şi, respectiv, aplicarea sancţiunilor contravenţionale, potrivit legii. 
Există şi este susţinută o concepţie greşită conform căreia, iniţiativa de a completa competenţele Trupelor de Carabinieri, se va realiza în detrimentul competenţelor actuale ale Poliţiei, existînd temerea, nejustificată de altfel, că  instituţia ar intenţiona preluarea competenţelor Poliţiei. O astfel de atitudine este de neînţeles, cu atît mai mult cu cît realitatea curentă a activităţilor desfăşurate în timpul executării misiunilor specifice, demonstrează cu rezultate pertinente faptul că, pregătirea în domeniul constatării faptelor de natură contravenţională este absolut justificată, iar competenţele în acest domeniu sunt mai mult decît necesare. Se impune adăugat faptul că dobîndirea acestor competenţe nu necesită costuri sau funcţii suplimentare.

Prin unităţile şi efectivele de care dispune pe întreg teritoriul naţional, carabineierii ar putea să-şi aducă un aport considerabil la îmbunătăţirea climatului de ordine şi siguranţă publică, la protejarea drepturilor şi libertăţilor fundamentale ale cetăţenilor, a bunurilor publice sau private, la prevenirea şi descoperirea contravenţiilor în domeniile de competenţă încredinţate, potrivit atribuţiilor legale ale acesteia.

Includerea acestei împuterniciri pentru carabinieri nu va agrava activitatea Poliţiei, ci din contra o va uşura, acordîndu-i alte arii importante de concentrare pentru care este menită Poliţia, care nu sunt de competenţa Trupelor de Carabinieri.

Eficacitatea activităţii Trupelor de Carabinieri în ţara noastră a fost demonstrată de la momentul înfiinţării şi pînă în prezent (inclusiv exemplul structurilor similare din Uniunea Europeană: Italia, Franţa, România, Spania etc.). Însă această eficacitate în Republica Moldova nu a fost pe deplin apreciată. Chiar dacă implementarea competenţei de agent constatatator pentru carabinieri nu necesită costuri sau funcţii suplimentare, aceştia nu erau investiţi cu dreptul de a duce lucrul pînă la capăt, adică de a constata şi a aplica sancţiuni contravenţionale, astfel pierzînd momentul operativ al documentării şi probării faptelor comise, ba chiar mai mult a fost o tentativă de lichidare a Trupelor de Carabinieri.

Deşi Trupele de Carabinieri nu au avut pînă în prezent atribuţii în acest sens, în cadrul instituţiei îşi îndeplinesc serviciul absolvenţi ai Academiei „Ştefan cel Mare” a MAI, ai facultăţilor de drept din alte instituţii superioare de învăţămînt, precum şi foşti angajaţi ai poliţiei (foşti ofiţeri de urmărire penală, foşti ofiţeri de sector, foşti poliţişti din cadrul RPS „Scut”), care dispun de cunoştinţele şi pregătirea în domeniu.
Efectivul existent despre care am menţionat anterior poate fi suplimentat, poate acumula cunoştinţe şi experienţă în domeniu prin efectuarea unor cursuri de specializare şi desfăşurînd activităţi specifice în acest domeniu.

De asemenea, creşterea fenomenului contravenţional, în special în mediul rural, este o realitate, iar includerea carabinierilor în categoria agenţilor ce desfăşoară activităţi constatare şi sancţionare a contravenţiilor poate conduce la scăderea acestui fenomen.

Totodată, Trupele de Carabinieri joacă un rol important în îndeplinirea angajamentelor Republicii Moldova pentru aderarea la Uniunea Europeană, una dintre cerinţele Comunităţii Europene pentru cooptarea acestei arme în structura Forţei de Jandarmerie Europeană fiind acordarea competenţelor de poliţie judiciară.

La nivel european se percepe faptul că orice persoană, victimă a unei nedreptăţi trebuie să aibă, în măsura posibilului, libertatea de a se adresa unui serviciu (Poliţia) sau celuilalt (Trupele de Carabinieri), în mod egal competente în a constata categoriile de contravenţii.
 

Investirea carabinierilor cu atribuţii de agent constatator ar conduce, pe lîngă amplificarea bilaterală a cooperării între Poliţie şi Trupele de Carabinieri şi la scăderea fenomenului infracţional, concomitent la ridicarea în conştiinţa cetăţeanului a credibilităţii faţă de instituţia Ministerului Afacerilor Interne.

Astfel, Trupele de Carabinieri vor juca un rol important în îndeplinirea angajamentelor asumate de Republica Moldova pentru integrarea în spaţiul comunitar european, instituţia respectivă neputînd rămîne în afara cadrului general european de securitate, definit printre altele şi de existenţa şi activitatea structurilor comunitare ale asociaţiilor forţelor de poliţie cu statut militar, precum FIEP, Forţa de poliţie şi forţa de jandarmerie europeană, expresii ale dualismului poliţienesc la nivel european.  

Uniunea Europeană este interesată în mod egal ca într-un stat atît poliţia, cît şi trupele interne să fie pregătite pentru a lupta împotriva fenomenului infracţional. Comunitatea europeană nu a impus niciodată conferirea unor competenţe stricte doar poliţiei, ci dimpotrivă modelul poliţienesc dual este destul de raspîndit la nivel comunitar.

Astfel, dintre cele 28 de ţări membre ale Uniunii Europene, cele mai mari ţări au adoptat modelul dualismului poliţienesc (Franţa, Italia, Spania, Portugalia, România), suprafaţa totală acoperită la nivel comunitar de acest sistem fiind de 58,3%. În aceste ţări, cele 2 instituţii poliţia şi jandarmeria (carabinierii) au competenţe materiale identice, diferenţierea fiind făcută de competenţa teritorială în sensul că, de regulă, poliţia gestionează problematica specifică mediului urban, iar jandarmeria (carabinierii) mediul rural. 

Excepţia de la această situaţie o reprezintă Italia unde, poliţia şi carabinierii au competenţe materiale şi teritoriale identice, constatarea fiind făcută de cel care ajunge primul la faţa locului.

Totodată, remarcăm faptul că apartenenţa carabinierilor moldoveni la o structură poliţienească cu statut militar, este de natură să avantajeze cetăţeanul în relaţia cu o structură de putere, căreia i se poate adresa fără teamă de a-i fi încălcate drepturile şi libertăţile fundamentale, sistemul militar aflîndu-se în serviciu acestuia 24 de ore zilnic, existînd totodată numeroase căi de protecţie a acestor drepturi şi libertăţi atît în plan legal, cît şi în plan disciplinar intern.

Dinamica răspîndirii fenomenului infracţional, unde predomină populaţie cu nivel mizer de trai, marginalizată, fără locuri de muncă, unde abandonul şcolar se manifestă la cote maxime, a determinat apariţia pe harta infracţionalităţii a unor zone de control redus de către organele abilitate. Respectiv, includerea carabinierilor în categoria funcţionarilor ce pot desfăşura activităţi de agent constatator,  va conduce inevitabil la diminuarea acestui fenomen şi la eliminarea din aceste zone a sentimentului de insecuritate. 

În plus, spectrul contravenţiilor care urmează să fie constatate de către carabinieri în procesul asigurării şi restabilirii ordinii publice sunt comise în mod flagrant, iar lipsa dreptului de a documenta şi sancţiona făptuitorii de către acei care nemijlocit gestionează acest spectru de acţiuni, duce la comiterea repetată a aceloraşi contravenţii, deoarece făptaşii, fiind siguri că carabinierii implicaţi în măsurile de asigurare a ordinii publice nu au posibilitate de a aplica legea pînă la capăt, vor scăpa de răspundere.

Atribuirea acestui drept Trupelor de Carabinieri, va spori încrederea în sine a carabinierilor de a interveni şi a acţiona prompt la ilegalităţile comise. Datorită acestuia, Trupele de Carabinieri, vor deveni o structură atractivă pentru mulţi alţi militari din alte structuri armate, fapt ce va contribui la profesionalizarea Trupelor de Carabinieri şi formarea unui contingent de specialişti valoroşi.

Aşadar, prin punerea în practică a două structuri însărcinate cu misiuni identice pe linie de constatare a contravenţiilor, se generează o rivalitate de cele mai multe ori în deplinul beneficiu al cetăţenilor şi al democraţiei. Dualismul presupune o repartizare armonioasş a misiunilor între cele două forţe şi nu poate fi conceput decît dacă Trupele de Carabinieri primesc calitatea de agent constatator. Orice derogare de la acest principiu ar putea duce la apariţia unui dezechilibru în defavoarea cetăţenilor şi ar putea fi punctul de plecare al unei instabilităţi a instituţiilor statului.

Dacă există o provocare privind aplicarea principiului dualităţii forţelor de ordine în Republica Moldova, aceasta va fi mai degrabă de ordin mental, legată în primul rînd de orgolii şi resentimente şi nu de raţiuni.

Trupele de Carabinieri doresc astăzi să-şi mărească competenţele materiale şi teritoriale la proporţii rezonabile, considerînd că această reuşită poate să fie un produs al eficacităţii sale în lupta cu infracţionalitatea. 
Unul din principalele riscuri şi ameninţări identificate în mediul internaţional este creşterea pericolului terorist. Totodată, se denotă o  creştere a tendinţei diferitor organizaţii teroristice de a organiza atacuri teroristice asupra misiunilor diplomatice a ţărilor străine şi asupra altor obiective de importanţă majoră. Din aceste cosiderente apare necesitatea de a mări numărul forţelor cu statut antiterorist, care vor avea menirea să intervină imediat la obiectivele supuse atentatelor teroristice pînă la sosirea forţelor principale.
În Republica Moldova paza şi protecţia misiunilor diplomatice este asigurată de Trupele de Carabineri, astfel coroborînd cu art. 7, alin. (7) din Legea nr. 539 din 12.10.2001 cu privire la combaterea terorismului,  Serviciul de Protecţie şi Pază de Stat este investit cu atribuţii de a asigura securitatea persoanelor fizice şi a obiectelor aflate în pază, de a acumula, analiza şi utiliza informaţii referitoare la activitatea teroristă în scopul prevenirii, depistării şi curmării tentativelor teroriste. Serviciul colaborează şi îşi coordonează acţiunile cu toate autorităţile care desfăşoară activitatea de combatere a terorismului, inclusiv cu serviciile similare din alte state. În contextul celor expuse, este ireal ca o instituţie militară cu atribuţii în asigurarea cu pază a misiunilor diplomatice, de asigurare şi restabilire a ordinii publice să nu fie investită şi cu atribuţii de intervenţie antiteroristă la obiectivele de importanţă majoră. Această practică o are Jandarmeria Româna, avînd ca misiune protecţia şi intervenţia antiteroristă la obiectivele date în responsabilitate, precum şi la alte obiective, în raport de evoluţia situaţiei operative. Această misiune le este atribuită Jandarmeriei în baza Hotărîrii nr. 196 din 17 martie 2005 privind aprobarea Strategiei Ministerului Administratiei si Internelor de realizare a ordinii si sigurantei publice, pentru creşterea siguranţei cetaţeanului şi prevenirea criminalitaţii stradale.
Astfel, Trupele de Carabinieri trebuie să fie capabile să execute inclusiv misiuni de intervenţie antiteroristă la obiectivele aflate sub paza, protecţia şi apărarea Trupelor de Carabinieri sau pentru capturarea şi neutralizarea persoanelor care folosesc arme de foc ori alte mijloace care pot pune în pericol integritatea persoanelor, bunurilor, valorilor şi transporturilor speciale, precum şi să participe, în cooperare cu alte instituţii ale statului abilitate prin lege, la misiuni de prevenire şi neutralizare a actelor teroriste pe teritoriul Republicii Moldova.

Conform proiectului de lege menţionat, carabinierii vor executa asigurarea şi restabilirea ordinii publice pe întreg teritoriul ţării, fiind dislocaţi în oraşele şi centrele raionale conform zonei de responsabilitate, totodată cu posibilitatea de a acţiona în orice zonă a ţării, alta decît cea de responsabilitate teritorială, în funcţie de situaţia operativă existentă. 
Reformarea Trupelor de Carabinieri va avea ca efect excluderea din competenţele poliţiei a funcţiilor de pază a obiectivelor, escortă şi santinelă şi cea de asigurare şi restabilire a ordinii publice.

Prin urmare, în proiect sunt incluse norme ce prevăd excluderea din competenţele poliţiei a funcţiilor de pază a obiectivelor şi cea de asigurare şi restabilire a ordinii publice, care urmează a fi atribuite prin lege în exclusivitate Trupelor de Carabinieri.
Mai mult ca atît, după adoptarea proiectului de lege, urmează a fi  elaborate unele acte legislative şi normative noi, precum şi modificarea celor existente. 

Un obiectiv important este elaborarea şi aprobarea Strategiei de realizare a ordinii şi siguranţei publice, care va reprezenta un document de planificare a securităţii interne a statului şi ordinii de drept, va prevedea principiile de realizare, resursele necesare pentru menţinerea, asigurarea şi restabilirea ordinii publice prin definirea acestora şi delimitarea, stabilirea responsabilităţii forţelor de ordine publică conform specificului de activitate şi statutului pe care îl au: poliţia în raport cu carabinierii la menţinerea ordinii publice, care cuprinde ansamblul măsurilor, activităţilor şi acţiunilor organizate şi desfăşurate cotidian, fiind atribuţii ale unor forţe cu statut special (poliţie); şi carabinierii în raport cu poliţia la asigurarea ordinii publice ce cuprinde măsurile întreprinse pentru respectarea legalităţii, prevenirea şi descurajarea unor acţiuni în timpul unor manifestaţii publice, acţiuni social-politice, cultural-sportive etc. şi restabilirea ordinii publice, care reprezintă ansamblul măsurilor legale întreprinse pentru repunerea acestora în situaţia iniţială cu mijloace paşnice ori prin folosirea exclusivă a forţei, fiind atribuţii ale unor forţe cu statut special (militar), care presupune instruire şi subordonare militară (carabinieri).      

Pe lîngă cele precizate anterior, s-a dorit să se confere Trupelor de Carabinieri un rol sporit în sistemul forţelor de ordine publică, prin reflectarea mai clară a atribuţiilor acesteia în domeniul apărării vieţii, integrităţii corporale şi libertăţii persoanelor, proprietăţii publice şi private, celorlalte drepturi interese legitime ale cetăţenilor, comunităţii şi ale statului, precum şi de asigurare şi restabilire a ordinii publice, de prevenire şi curmare a infracţiunilor şi a altor încălcări ale normelor legale în vigoare, în strînsă interacţiune cu atribuţiile şi misiunile celorlalte instituţii ale Ministerului Afacerilor Internelor, în special cu cele ale Poliţiei, care sunt, în multe privinţe, complementare.

În contextul procesului de reformare al Trupelor de Carabinieri, precum şi în vederea eficientizării activităţii respectivei structuri a Ministerului Afacerilor Interne, este vădită importanţa acestui proiect de lege.

